
Tämän kirjan kirjoittamista ovat tukeneet Suomen tietokirjailijat ry sekä Suomalaisen filatelian edistämissäätiö.









1. POIKKEAVAA POSTINJAKELUA


Postia ilmapallolla


Vive la France


Kansa ilmapallon noustua Pariisista


Preussin-Ranskan sota


Preussin ja Ranskan sotaa käytiin 9. heinäkuuta 1870 ja 10. toukokuuta 1871 välisenä aikana. Sodassa Ranska jäi ennen pitkää alakynteen. Pariisi oli sodan loppuvaiheessa saksalaisten piirityksessä. Jotta pariisilaiset olisivat voineet olla yhteydessä ulkomaailmaan, otettiin käyttöön ilmapallot postin kuljetuksessa. Yhteensä 66 yleensä miehitettyä postilentoa tehtiin, tuulesta riippuen, eri puolille Eurooppaa. Ensimmäinen lento sai nimen ”Le Neptune” ja lähti syyskuun 23. päivänä 1870 mukanaan 125 kg postia. Mukana oli myös virallisia dokumentteja maan hallitukselle, joka oli vetäytynyt Toursin kaupunkiin.


Yölennot


Aluksi lennettiin päivällä, mutta kun preussilaiset saivat tiputettua lentoja, aloitettiin yölennot. Ensimmäinen yölento oli lento nro 30 "Général Ulrich". Ehkä jännittävin lento oli nro 33, joka sai nimen "La Ville d'Orléans". Se lähti liikkeelle pilkkopimeässä 24. 11. 1870 kello 11.00 yöllä hieman tihkusateisessa säässä, mutta suotuisalla tuulella. Kun se päästettiin ilmaan, seurasi "Vive la France" -huuto. Pallon kapteenin Paul Rolierin mukana oli Leonard Bezier-niminen ampuja ja 230 kg kirjeitä, häkki, jossa oli kuusi kirjekyyhkystä ja paketti hallituksen lähetyksiä. Ilmassa miehet näkivät Pariisin valot allaan. Heidän oli kuitenkin vaikea saada korkeutta. Pallon nostamiseksi he alkoivat heittää ulos painolastia, joka on ilmapallon vakauttamiseen käytetty materiaali. Tästä seurasi pientä tulitusta preussilaisten taholta.

Kuva 1. Ensimmäinen ilmapallolento, joka sai nimen ”Le Neptune” lähetettiin 23. 10 1870.

Kuva 2. Tyypillinen valmiiksi painettu ilmapalloposti, joka on kulkenut ensimmäisellä yölennolla nimeltään "Général Ulrich" (kuva kirjasta J. Takalo ”Merkkien mahti”)





Onneksi kuitenkin lentäjät olivat riittävän korkealla, etteivät luodit osuneet heihin. Kun he kevensivät ilmapalloaan, heidän vauhtinsa kiihtyi. Noin puoli neljältä aamuyöllä he kuulivat pitkäkestoista ääntä, jonka he luulivat kuuluvan pohjoisen Ranskan junalle. Aamunkoitteessa heille alkoi selvitä, ettei heidän viimeisten kolmen tunnin aikana kuulemallaan äänellä ollut mitään tekemistä junan kanssa. Sen sijaan he havaitsivat, että valtameren aallot murtuivat toisiaan vasten ja että he ajelehtivat myrskyisän meren yli. Lentäjät ymmärsivät, että he olivat väärässä suunnassa. He pelkäsivät olevansa eksyksissä ja epävarmoja siitä, näkisivätkö he enää koskaan maata.

Kuva 3. Kuori ja postimerkki ilmapallolentojen 85-vuotisjuhlan kunniaksi.





Kun ilmapallo laskeutui, he huomasivat horisontissa aluksen, joka ilmoittautui heille tykkitulella. He uskoivat, että paras mahdollisuus pelastua oli pudottaa ilmapallo lähelle laivaa ja saada alus noutamaan heidät. Tuuli oli kuitenkin liian kova siihen, että he olisivat laskeutuneet laivan lähelle. Sen sijaan he lensivät sen ohi yli neljänkymmenen peninkulman tuntinopeudella ohjainköydet roikkuen meressä. He olivat myös menettäneet korkeutta ja olivat nyt vain muutaman metrin merenpinnan yläpuolella. Rolier ja Bezier yrittivät vetää ohjausköydet sisään vakauttaakseen ilmapallon, mutta tuuli oli niin raivoisaa, että ilmapallo kallistui sivuun. Sitten aalto murtui heidän päälleen ja nostaakseen korkeutta lentäjät heittivät pois lisää painolastipusseja ja katkaisivat sitten köyden, jossa oli 65 kiloa kirjepostia. Ilmapallo nousi takaisin lähes 4000 metrin korkeuteen. Pian lämpötila muuttui erittäin kylmäksi, minkä seurauksena ilmapallo ja sen johdot peittyivät huurteeseen. Jopa onnettomien matkailijoiden vaatteet olivat jäässä, heidän kasvonsa ja hiuksensa olivat huurteen peitossa ja he kärsivät kovaa janoa harvan ilman vuoksi. Lisäksi he eivät olleet varmoja siitä, missä he olivat. Pian he näkivät mustia pisteitä, jotka muuttuivat vihreiksi täpliksi ja sitten kuusiksi. He ymmärsivät, että he olivat maankamaran päällä, avasivat venttiilin, ja ilmapallo laskeutui syöksymällä maahan hautautuen lumeen.


Mikä maa, mikä valuutta


He laskeutuivat paksuun lumikasaan, joka suojeli heitä loukkaantumiselta. Rolier hyppäsi nopeasti ylös ja tarttui ohjausköyteen toivoen pitävänsä ilmapallon maassa, mutta hänen kätensä olivat niin jäässä, että naru lipsahti hänen sormistaan. Niinpä Ville d'Orléans katosi hetkessä mukanaan kirjekyyhkysten häkki, kirjesäkit ja heidän eväänsä. Ainoa hyvä uutinen oli, että ainakin miehet olivat turvallisesti maassa. He olivat kuitenkin valtavassa metsässä, joka oli täynnä puita ja lumen peitossa. Heidän oli myös mahdotonta tietää, minne he olivat laskeutuneet. Siitä huolimatta he päättivät lähteä etelään ja kävelivät jonkin aikaa lähes polviin asti ulottuvassa lumessa. He etenivät tuskallisesti, kompastuen ja takertuen kuusien oksiin. Matkan varrella heidän edistymisensä keskeytettiin vain kerran. Se tapahtui, kun he yllättäen törmäsivät kolmen suden laumaan. Onneksi sudet eivät tehneet muuta, kuin katsoivat miehiä uteliaasti ennen kuin jatkoivat heitä häiritsemättä.


Kahlattuaan kolme tuntia polveen ulottuvan lumen läpi Rolier ja Bezier olivat uupuneita ja nälkäisiä. Heillä ei ollut mitään syötävää ja he eivät voineet muuta kuin kovertaa sängyn lumeen ja nukkua vuorotellen toisen valvoessa. Aamulla he jatkoivat matkaansa ja tällä kertaa heitä auttoivat metsästä saadut kävelykepit. Jonkin ajan kuluttua he löysivät mökin ja kaksi metsämiestä ja kuulivat laskeutuneensa Norjaan.

Kuva 4. Piirros ilmapallosta hetkellä, jolloin Rolier yritti ohjata pallon kuunarin lähelle, mutta ei onnistunut valtavan tuulen takia (kuva wikimedia commons).





Kaiken todennäköisyyden mukaan ilmapallo oli jättänyt Ranskan Dunkerquen yläpuolella, oli kulkenut ehkä Englannin kaakkoisosan yli, kääntyen jälkeenpäin itään ja ylittänyt Pohjanmeren. Myöhemmin kävi ilmi, että heidät oli nähty Mandalista Norjan etelärannikolta, josta he ajautuivat pohjoiseen ja päätyivät Lifjellin vuorelle Kristianian, nykyisen Oslon, pohjoispuolella. Lento oli kestänyt yli 14 tuntia ja matkaa oli kertynyt 1200 km. Se oli siihen asti pisin ilmapallolento.


Loppu hyvin, kaikki hyvin


Kahden metsämiehen avustuksella lentäjät saivat rekimatkan Kristianiaan. Kun he kulkivat unisten kylien läpi, tarina heidän rohkeasta teostaan edelsi heitä, joten saapuessaan jokaiseen uuteen kylään heitä tervehdittiin sankareina ja ylistettiin teostaan. Kun ilmailusankarit vihdoin saapuivat Kristianiaan, he eivät voineet ajatella muuta kuin suuntaamista suoraan Ranskan konsulaattiin, missä Rolierin ensimmäinen huolenaihe oli lähettää sähke Toursiin.


Kalastajat noutivat Ville d’Orléans-ilmapallon 27. päivänä marraskuuta, samoin kuin kirjekyyhkyt ja postisäkit. Ne olivat noin 80 kilometrin päässä siitä paikasta, mihin miehet olivat laskeutuneet. Pelastettu posti kuljetettiin Mandaliin ja sieltä laivalla Lontooseen ja edelleen Toursiin Ranskaan, jossa siis hallitus kokoontui.


Ilmapallo lahjoitettiin pian Kristianian yliopistolle, sillä ehdolla, että se on näytteillä sodan uhrien muistoksi. Rolier valtuutti myös kuvansa myynnin, ilmapallon rautaosat otettiin käyttöön ja niistä tehtiin muistomitaleita, jotka myytiin. Niinpä lopulta Rolier tienasi Norjasta Ranskaan yli 47 000 frangia sodan uhreille.


Tämä ilmapallolento vetää vertoja Jules Vernen seikkailukirjalle ”Viisi viikkoa ilmapallossa”, joka julkaistiin muutamia vuosia aikaisemmin, kuitenkin sillä erotuksella, että tämä tarina on tosi.


Lähteet:


https://www.geriwalton.com/ville-dorleans-mail-balloon-of-franco/


https://corinphila.ch/en/_auctions/


Kirjekyyhkysten arvoitus


Ette tule ymmärtämään seuraavasta yhtään mitään, mutta ei huolta


en minäkään ymmärrä, luonto vain toimii näin


Richard Feynman aloittaessaan kvanttimekaniikan luentoa


Kirjekyyhkyset sodassa


Lokakuussa 1918 ensimmäinen maailmansota oli vähitellen loppumassa Argonnen metsässä Koillis-Ranskassa. Tuuma tuumalta yli miljoona liittoutuneiden taistelevaa miestä eteni ankarasti taistellen miehittäviä saksalaisia vastaan, ja molemmilla puolilla oli huomattavia tappioita. Tappiot olivat erityisen raskaita sillä amerikkalaisella pataljoonalla, joka oli tunkeutunut liian pitkälle vihollisen alueelle jättäen 550 sotilasta mottiin. Päiväkausia miehet torjuivat urheasti vihollisen hyökkäyksiä, mutta nopeasti hupenevat joukot ja tarvikkeet johtivat pian epätoivoiseen tilanteeseen. Vailla vaihtoehtoa Yhdysvaltain armeijan signaalijoukkojen jäsen nimeltä Cher Ami sai vaarallisen tehtävän syöksyä vihollisjoukkojen ohi mukanaan viesti liittoutuneiden komentajille. Kiireesti kirjoitetussa viestissä pyydettiin kohteliaasti, että päämaja lähettää lisää miehiä, eikä ampuisi päin omia sotilaita. Kun Cher Ami ryntäsi metsästä, vihollisen tulituksen seurauksena hän sai ampumahaavan rintaan, mutta siitä huolimatta onnistui kulkemaan 25 mailia komentoasemalle välittämään viestinsä. Tämän seurauksena kadonnut pataljoona lopulta pelastettiin. Cher Ami palkittiin Ranskan Croix de Guerre -mitalilla sankaruudestaan, mutta haavojensa vuoksi hän ei selvinnyt kauaa. Kun hän kuoli useita viikkoja myöhemmin, hänen jäännöksensä laitettiin laatikkoon ja lähetettiin Smithsonian Instituuttiin, joka sijaitsee Washington D.C.:ssä, missä hänet täytettiin ja asetettiin näytteille. Cher Ami, amerikkalainen sotasankari, oli k irjekyyhkynen.


Toisessa maailmansodassa tuhannet Britannian kyyhkysharrastajat luovuttivat kyyhkysiään viestinviejiksi sodassa. Lähes neljännesmiljoonaa lintua käytettiin mm. armeijan, kuninkaallisten ilmavoimien ja poliisin apuna viestinviennissä. Jopa salainen koodikeskus Bletchley Park käytti jonkin verran kirjekyyhkyjä. Noin 70 vuotta sodan jälkeen löydettiin Surreyssa sijaitsevan talon savupiipusta kuollut kyyhkynen, jolla oli jalassaan punainen kapseli, jossa oli ohuelle, ehkä tupakkapaperille, kirjoitettu salattu viesti. Epäillään, että viesti liittyi Normandian maihinnousuun ja oli menossa kenraali Montgomerylle, sillä silloinen johtokeskus oli lähellä linnun löytöpaikkaa.

Kuva 1. Kirjekyyhkyset uusi-seelantilaisella ja eestiläisellä postimerkillä.





Useimmiten kyyhkyset pudotettiin laskuvarjolla häkeissä vastarintaliikkeen jäsenille Ranskassa, Belgiassa ja Hollannissa. Kun saksalaiset pääsivät selville kyyhkysten käytöstä viestinviejinä, sotilaille annettiin määräys ampua kaikki näkemänsä kyyhkyset. Tosin Englanti ei ollut ainoa, joka käytti kirjekyyhkyjä sodassa. Myös USA, Kanada ja jopa Saksa ja Italiakin käyttivät jonkin verran kirjekyyhkyjä joissakin sotakohteissa, mm. Pohjois-Afrikassa ja Kaukoidässä.


Mihin perustuu kyyhkysten kyky suunnistaa?


Huolimatta vuosisatoja kestäneestä läheisestä kontaktista ihmisten kanssa, kirjekyyhkysten menetelmät ovat edelleen melko mystisiä. Biologit ovat yrittäneet sekoittaa lintuja lukemattomilla häirintälaitteilla, mutta tulokset ovat usein olleet epämääräisiä. Jotkut ovat spekuloineet, että kyyhkysten sisäkorvassa on äärimmäisen herkkiä puoliympyrän muotoisia kanavia, joiden avulla ne voivat seurata tehokkaasti matkan käänteitä säilyttääkseen suuntavaistonsa. Testit nopeasti pyörivillä kuljetussäiliöillä näyttävät kuitenkin kumoavan tämän teorian. Toiset tutkijat ovat ehdottaneet, että maamerkkejä ja/tai auringon sijaintia käytetään suuntautumiseen, mutta kokeet kyyhkyslaseilla osoittivat, että useimmat kyyhkyset pääsivät lähelle päämääräänsä, vaikka niiden näkökykyä rajoitettiin. Tulos viittaa siihen, että visuaaliset vihjeet ovat tarpeen tarkan yöpymispaikan löytämiseksi, kun taas jokin muu mekanismi ohjaa lintua pidemmän matkan aikana. Monet kokeet ovat sisältäneet hajujen, matalataajuisten äänien ja valaistusolosuhteiden muuttamista ympäristössä ja nämäkin ovat johtaneet eriasteisiin häiriöihin. Ottaen huomioon, että mikään yksittäinen kokeilu ei ole poistanut kotikyyhkysten kykyjä kokonaan, on todennäköistä, että linnut käyttävät useammanlaisia menetelmiä.


Jotkut kiehtovimmista kokeista ovat olleet voimakkaiden magneettikenttien tuomista kyyhkyslakkaan. Nämä kentät ovat aiheuttaneet merkittäviä navigointihäiriöitä monien lintujen kohdalla ja tukevat näin pitkään vallinnutta hypoteesia, että kyyhkysillä on jonkinlainen luonnollinen magneettinen kompassi. Teoriaa vahvistaa entisestään havainto, että kirjekyyhkyset joskus sekoavat voimakkaan auringonpilkkutoiminnan aiheuttamien magneettisten myrskyjen aikana.





[image: Kuva 2. Slovakialainen kirjekyyhkysiä esittävä postimerkkiarkki.]

Kuva 3. Osa unkarilaisesta inflaatiomerkkisarjasta, joka esittää kirjekyyhkystä.





Alkuvuodesta 2007 ryhmä saksalaisia tutkijoita löysi joitakin mikroskooppisia rakenteita, jotka voivat olla näiden luonnollisten kompassien takana. He löysivät kokoelman pieniä maghemiitti- ja magnetiittihiukkasia, joita on kyyhkysten nokan hermoissa. Nämä pitkänomaiset kiteet osoittivat äärimmäistä herkkyyttä magneettikentille, ja ne näyttivät toimivan yhdessä muodostaen kolmiakselisen magnetometrin. Vaikka biologit kamppailevat edelleen ymmärtääkseen tämän mekanismin erityispiirteitä, näyttää todennäköiseltä, että sen avulla kirjekyyhkyset voivat aistia magneettisen pohjoisen suhteellisen voimakkuuden ja suunnan kaikkina aikoina ja siten varmistaa sijaintinsa missä tahansa maapallolla. Ottaen huomioon, että useimmilla lintulajeilla on kyky suunnistamiseen, monet tutkijat spekuloivat, että nämä luonnolliset kompassit ovat lintujen yleinen ominaisuus ja että kirjekyyhkyset ovat vain lintulaji, jota on käytetty hyväksi, jopa vuosituhansia. Uusimmat tutkimukset viittaavat siihen, että lintujen absoluuttiset taidot johtuvat itse asiassa Cry4-nimisestä proteiinista, joka on verkkokalvossa oleva valoherkkä kryptokromi. Tutkijat epäilevät, että tämän proteiinin ja Maan magneettikentän väliset kvanttivuorovaikutukset antavat linnuille mahdollisuuden käyttää magneettisia kompasseja mihin vuorokauden aikaan tahansa.


Lähteet:


https://www.britannica.com/animal/Cher-Ami


https://www.rpra.org/pigeons-in-war/


Rakettipostia – järkevää vai ei


En juhli maalejani, se on työtäni. Juhliiko postimies,


kun jakaa postia?


Jalkapalloilija Mario Balotelli


Vain harvat kutsuvat postinjakelua kovinkaan jännittäväksi. Siitä huolimatta viime vuosisadan aikana on ollut niitä, jotka ovat halunneet tehdä siitä vähän vaihtelevampaa. Harvoin historiassa on nähty niin mahtavaa ja epäkäytännöllistä konseptia kuin Rocket Mail. Rakettipostista luvattiin erittäin nopea, miehittämätön postinkuljetusratkaisu, joka pystyi siististi kiertämään esteet, kuten metsät ja vesistöt. Rakettiin pakattaisiin posti ja se laukaistaisiin kohti määränpäätään. Raketti suunniteltaisiin joko laukaisemaan laskuvarjo tai laskeutumaan muuten kevyesti siten, että posti saapuisi ehjänä perille.


Sarja paljon julkisuutta saaneita epäonnistumisia 1930-luvulla vähensi suuresti maailmanlaajuista kiinnostusta rakettipostia kohtaan. Eräs mies, joka vastasi enemmän kuin hänen osuutensa näistä epäonnistumisista oli Gerhard Zucker. Zuckerin näytös vuodelta 1934 oli niin räikeä, että rakettipostiin liittyvät ongelmat tulivat nopeasti ilmi. Ehkä merkittävin oli rakettien valitettava taipumus räjähtää, mikä saattoi ilmaantua melkein missä tahansa vaiheessa laukaisun, lennon tai laskeutumisen aikana. Showmies Zucker myi lippuja julkisiin laukaisuihin, joissa hän käytti suuria, vaikuttavan näköisiä raketteja. Vuonna 1934 hänet kutsuttiin pitämään näytös brittiläisen kuninkaallisen postin virkamiehille. Heinäkuun 31. päivänä Skotlannin rannikolla sijaitsevan arvostetun yleisön edessä Zucker sytytti raketin, joka varmasti määritti hänen elämänuransa. Zucker väitti, että hänen rakettinsa pystyivät risteilemään 250 mailia 2200 mailin tuntinopeudella. Vaikka runkoon sinä päivänä pakatut 1200 kirjettä todellakin kulkivat suurella nopeudella, ne tekivät sen leviämällä eri suuntiin sekä lentämällä vain suhteellisen lyhyen matkaa. Tällä näytöksellä Zucker ei todellakaan onnistunut tekemään vaikutusta brittiläisiin virkamiehiin ja hänet karkotettiin "postipetoksen" vuoksi takaisin Saksaan, missä häntä kiellettiin jatkamasta rakettikokeitaan ja hän vetäytyi julkisuudesta.


Olettaen, että raketti pääsisi irti maasta yhtenä kappaleena, sen edessä oli silti yhä pelottava tehtävä löytää kohteensa tarkasti. Tähän ongelmaan tarttui Intian postipalvelun työntekijä Stephen Smith, joka vuosina 1934–1944 kokeili kirjeiden laukaisemista kuuden jalan pituisissa ilotulitteissa. Postin lähettäminen koostui raketin suuntaamisesta, laukaisemisesta ja lähettäjän juoksemisesta pikaisesti suojaan. Tämä ei ehkä vastannut kehittyneen postin jakeluverkoston esteettisiä vaatimuksia. Silti hänen laukaisunsa onnistuivat, ainakin joskus, ja pian hän oli siirtynyt testaamaan postia, ruokaa ja elävää siipikarjaa vieviä raketteja lyhyillä matkoilla. Smith kuoli ennen kuin vei ideoitaan paljon pidemmälle. Tunnustuksena hänen saavutuksistaan Intian hallitus julkaisi kuitenkin vuonna 1992 postimerkin, jossa se kutsui häntä "Intian rakettipostin luojaksi". Ironista kyllä, nykyaikaisia raketteja ei vieläkään ollut saatavilla tällä merkillä varustetun postin kuljettamiseen.


Nämä varhaiset raketit olivat varmasti innovatiivisia, mutta käytännön kykyjensä puolesta ne olivat vähän enemmän leluja. Jotta posti toimitettaisiin raketilla tarkasti ja luotettavasti pitkien matkojen päähän, se edellyttäisi paljon kehittyneempää runkorakennetta ja edistyneempää navigointijärjestelmää. Lyhyesti sanottuna niiden olisi muistutettava enemmän risteilyohjuksia kuin tavanomaista rakettia. Kun Yhdysvaltain hallitus osallistui rakettipostivillitykseen useita vuosikymmeniä myöhemmin, se oli juuri sitä, mitä he tekivät. Vuonna 1959 Puolustusministeriön ja Yhdysvaltain postiosaston välisessä yhteistyökokeessa valjastettiin tähän SSM-N-8 Regulus-risteilyohjus. Ohjus, jonka ydinkuorma oli varovaisesti poistettu etukäteen, oli ladattu kahdella virallisella postikontilla, joissa oli yhteensä 3000 kappaletta postilähetyksiä. Virginian rannikon edustalta ohjuksen laukaisi USS Barbero, joka oli laivaston sukellusvene. Ohjus laskeutui 22 minuuttia myöhemmin laivaston apulentoasemalle Mayportissa Floridassa, missä sen ehjä lasti, eri valtion virkamiehille osoitetut lähetykset, otettiin talteen ja lajiteltiin läheisessä postitoimistossa.

Vaikka vastustajat kiistelivät sellaisista pienistä yksityiskohdista, kuten viisaudesta laukaista mannertenvälisiä risteilyohjuksia postikorttien toimittamiseksi kylmän sodan huipulla, toiset suunnittelivat jo rakettipostin valoisaa tulevaisuutta. "Ennen kuin ihminen saavuttaa kuun", ennusti Yhdysvaltain postipäällikkö Arthur Summerfield, "posti toimitetaan muutamassa tunnissa New Yorkista Kaliforniaan, Britanniaan, Intiaan tai Australiaan ohjuksilla. Seisomme rakettipostin kynnyksellä." Ei ollut sattumaa, että voimakkaasti mainostettu laukaisu lähetti myös poliittisen viestin Amerikan pitkän kantaman ohjusjärjestelmien tarkkuudesta.


Mutta mitä tulee näytöksen viralliseen tarkoitukseen, voidaan sanoa, että laukaisu oli vähemmän onnistunut. Lopulta Regulus-ohjuskoe vain korosti rakettipostin ongelmia. Risteilyohjusten käyttäminen ratkaisi kyllä suurimman osan navigointiin ja luotettavuuteen liittyvistä ongelmista, mutta hintaan, jota oli hieman vaikea perustella. Testiin käytetyt neljän sentin postikulut lähetystä kohden eivät todellakaan kattaneet miljoonan dollarin ohjuksen ja sen laukaisun kustannuksia. Vaikka tämän postiraketin sisällöstä tuli suosittuja keräilyesineitä, vuoden 1959 kokeilu oli viimeinen pisara viralliselle rakettipostille Yhdysvalloissa. Sen jälkeen innostus rakettikäyttöistä postia kohtaan on laimentunut huomattavasti.


Viime aikoina sähköpostin ja Internetin yleistyminen kännyköineen kuulostaa viimeiseltä kuoliniskulta rakettipostille. Kuitenkin, vaikka rakettipostin käytännöllisyys, sellaisena kuin se alun perin oli suunniteltu, on kyseenalainen, sen antamat lupaukset toimitusnopeudesta ja monipuolisuudesta olivat kiistatta kiehtovia, eikä niitä ole vieläkään saavutettu millään muulla menetelmällä. Itse sanoisin, että rakettipostia ehkä tarvitaan sitten, kun Kuuhun ja/tai Marsiin perustetaan siirtokuntia, sitä ennen pärjättäneen perinteellisemmillä kuljetusmenetelmillä.


Lähteet:


https://www.indianairmails.com/indian-rocket-mail.html


https://www.smithsonianmag.com/smart-news/mail-delivery-rocketnever-took-180963557/


https://www.engadget.com/2019-02-02-the-history-of-rocketmail-backlog.html


Ennen e-mailia oli V-mail


Toisen maailmansodan aikana USA:n sotilaspostijärjestelmän kansainvälisesti edestakaisin kulkevan postin määrä oli valtava, kun armeijan, laivaston ja Yhdysvaltain postitoimistot toimittivat kenttäpostia sotilaiden ja kotien välillä. Jokaisena sodan vuotena postin määrä vain kasvoi. Vuonna 1945 armeijan postipalveluiden kautta kulki 2.5 miljardia ja laivaston postitoimistojen kautta 8 miljoonaa kenttäpostikirjettä. Postin vieminen eri puolilla maailmaa palveleville sotilaille vaati maailmanlaajuista verkostoa ja innovatiivista käytäntöä. Heräsi kysymys, olisiko mahdollista järkiperäistää kenttäpostitoimintaa.


V-mail, lyhenne sanoista "Victory mail", oli hybridi postijärjestelmä, joka otettiin käyttöön sodan aikana vähentämään merkittävästi postin kuljettamiseen tarvittavaa kapasiteettia, mikä vapautti tilaa muille sodan vaatimille tarvikkeille. Vaikka V-postijärjestelmää käytettiin vain kesäkuun 1942 ja marraskuun 1945 välisenä aikana, yli miljardi lähetystä käsiteltiin tällä menetelmällä. Virallisesti "Army Micro Photography Mail Service" -nimisessä sotaosaston esitteessä V-posti kuvataan postiohjelmaksi, joka tarjoaa nopean postipalvelun kotimaan ja ulkomaiden väliselle sotilaspostille. Siinä käytettiin erityistä lomaketta, joka mahdollisti kirjeen valokuvaamisen mikrofilmille. Pieni filmi kuljetettiin sitten eteenpäin ja negatiivi valokuvattiin ja toimitettiin perille V-mail kuoressa (kts. Kuva 1). Näin V-postin käyttö edisti huomattavasti muita sotatoimia säästämällä laiva- ja lentorahdin vaatimaa tilaa.


Mikrovalokuvausta oli käytetty 1850-luvulta lähtien pääasiassa liikeja pankkitoiminnassa. Vuonna 1928 Kodak debytoi "Recordak"menetelmän dokumenttien kuvaamiseen, ja vuonna 1935 Kodak alkoi kuvata ja julkaista New York Timesia myös mikrofilmille. Sodan alkaessa amerikkalaiset postisuunnittelijat loivat katseensa Britanniaan. Aerograph Ltd. oli Britannian postin mikrokuvaussysteemi, joka otettiin käyttöön vuonna 1941. Yhdysvallat tutki brittiläistä menetelmää ja kehitti tästä edelleen V-postijärjestelmänsä. Toukokuussa 1942 Yhdysvallat teki sopimuksen Kodakin kanssa V-mailin mikrofilmauksesta, ja ensimmäinen kesäkuuta 1942 V-postipalvelu alkoi.


Tärkeä osa V-postijärjestelmää oli standardoidun kirjepaperin käyttö, joka yhdisti kirjeen ja kirjekuoren yhdeksi lomakkeeksi. Jopa ilman mikrofilmausta tämä oli loistava tilaa säästävä toimenpide. Lomake oli valtion painotoimiston erityisesti suunnittelema arkki, jonka posti toimitti maksutta, kaksi arkkia henkilöä kohti päivässä. Kuluttajat saivat myös ostaa erilaisten luvan saaneiden palveluntarjoajien valmistamia arkkeja. Kaiken V-postiin käytetyn paperin piti kuitenkin olla samankokoista ja -painoista, jotta sivut voitiin syöttää käsittelykoneeseen mikrofilmausta varten. Tavalla, jolla kirjeeseen kirjoitettiin, oli myös suuri merkitys siihen, pystyikö lopulta lukemaan supistetun version. V-mailin käyttäjiä neuvottiin: "Käytä kirjoituskonetta, tummaa mustetta tai tummaa kynää, sillä himmeä tai liian pieni kirjoitus ei sovellu kuvaamiseen." Alkuperäisiin muotoihin mahtui jopa 700 kirjoitettua sanaa.


Yhdysvaltain postitoimisto sekä sota- ja merivoimien postiosastot työskentelivät yhdessä monimutkaisessa V-postijärjestelmässä. New Yorkissa, San Franciscossa ja Chicagossa oli kolme jättimäistä postikeskusta. Kaikki posti kuljetettiin näiden keskusten kautta. Kodak koulutti kuvaajat työskentelemään Recordak-koneiden kanssa ja armeija puolestaan vastasi rullien kuljettamisesta ulkomaille. Ulkomailla toimivat V-postiasemat tulostivat ja jakelivat postin eteenpäin. Joissakin keskuksissa oli koneita, jotka avasivat ja tasoittivat kirjeet ennen kuvaamista, mutta useimmat valmisteltiin käsin. Sensuurit lukivat myös jokaisen kirjeen ennen niiden kuvaamista. Koska kirjaimet oli tarkoitus kuvata, poistettava teksti piti peittää mieluummin kuin leikata, jos se sisälsi sensuroitavaa materiaalia. Recordak pystyi kuvaamaan 40 kirjettä minuutissa ja 1600 kirjettä mahtui yhdelle filmirullalle. Virkailijat antoivat jokaiselle V- postille numeron, joka vastasi kelan numeroa. Jokainen lähettäjäasema säilytti alkuperäiset kopiot varmuuskopioina, kunnes vastaanottava asema ilmoitti heille, että kela oli vastaanotettu oikein. Vastaanottoasemalla virkailijat kopioivat jokaisen kehyksen valokuvapaperille. Tämä valokuvattu paperi lähetettiin sitten erikoisessa kirjekuoressa vastaanottajalle.


Voidaan kysyä, oliko V-posti menestystarina? Toisaalta väitettiin, ettei V-postia olisi koskaan kadonnut ja tämä oli myyntivaltti V-mailin käytössä. Sen piti olla kaikin puolin turvallisempi postijärjestelmä. Kaikki V-postit lähetettiin lentopostina, joten se oli myös nopeampaa ja se oli myös ilmainen kaikille sotilaille. On kuitenkin todisteita siitä, että V-postia ei pidetty "oikeana" kirjeenä. Helmikuussa 1943 Ida Ehlers kirjoitti miehelleen luutnantti Harry Ehlersille: ”En ole kirjoittanut sinulle montakaan tavallista kirjettä. Viime aikoina olen lähettänyt sen sijaan V-kirjeitä, koska sanotaan, että vain V-posti toimitetaan varmasti perille."


V-Maililla oli huonot puolensakin. Se oli jonkin verran rajoittava menetelmä, koska vain tietty määrä sanoja voitiin käyttää. Koska valokuvatulosteet olivat pinta-alaltaan noin kolmasosa alkuperäisestä kirjeestä, jos teksti oli liian pientä ja epäselvää, lopputuote oli lukukelvoton. Kaupoissa itse asiassa myytiin erityisiä "V-postinlukijoita", suurennuslaseja, jotta vastaanottajat pystyivät tulkitsemaan pienennetyn tekstin. Toinen V-mailin huono puoli oli, että ei voinut lähettää liitteitä, eikä paperille voinut jättää henkilökohtaista jälkiä ns. ”huulipuna-suudelman” muodossa. Huulipunaa V-postissa kutsuttiin "scarlet vitsaukseksi", koska se tarttui kirjainten kuvaamiseen käytettyihin koneisiin. Likaiset, vaurioituneet tai rypistyneet kirjeet piti lähettää sellaisenaan ilman mikrofilmausta. Jokainen, joka on käsitellyt paperitukoksia, tietää kuinka herkkä automaattinen syöttölaite voi olla. Osa kirjeistä lähetettiin joko kunnon, käsittelyajan tai laitteiston puutteen vuoksi alkuperäisessä käsittelemättömässä muodossaan valokuvatulosteen sijaan ja tämä aiheutti lisätyötä.





[image: Kuva 1. Paneelissa 1 lomakkeen osoitepuoli ja ohjeet, paneelissa 2 arkin toinen puoli eli tekstipuoli (tässä valmiiksi painettu joulutervehdys). Tämä taitettiin kirjeeksi 3, joka lähetettiin mikrofilmattavaksi. Mikrofilmi kuljetettiin vastaanottopäähän ja tulostettiin pinta-alaltaan kolmasosan kokoisena 4, ja suljettiin kirjekuoreen toimitettavaksi vastaanottajalle 5.]

[image: Kuva 2. Vasemman paneelin etualan alkuperäiset kirjeet mahtuivat suurin piirtein oikean paneelin mikrofilmirullia sisältävään postisäkkiin (kuva The national WWII museum).]



Kuva 2. Vasemman paneelin etualan alkuperäiset kirjeet mahtuivat suurin piirtein oikean paneelin mikrofilmirullia sisältävään postisäkkiin (kuva The national WWII museum).

